Up-198/02
Natisni
Opravilna št.:
Up-198/02
Datum odločitve:
2. 7. 2002
ECLI:
ECLI:SI:USRS:2002:Up.198.02
Akt:
Ustavna pritožba A. A. zoper sodbo Upravnega sodišča št. U 2162/2000-23 z dne 17. 10. 2001 in zoper opomin za plačilo sodne takse v gotovini za pritožbo v upravnem sporu št. U 2162/2000-35 z dne 7. 3. 2002
Izrek:
Ustavna pritožba A. A. zoper sodbo Upravnega sodišča št. U 2162/2000-23 z dne 17. 10. 2001 in zoper opomin za plačilo sodne takse v gotovini za pritožbo v upravnem sporu št. U 2162/2000-35 z dne 7. 3. 2002 se zavrže.
Evidenčni stavek:
Ustavni pritožnik je vložil ustavno pritožbo zoper sodbo Upravnega sodišča in zoper opomin za plačilo sodne takse v gotovini za pritožbo v upravnem sporu, preden so bila pravna sredstva izčrpana.
Ker v zadevi očitno niso bila izčrpana niti redna pravna sredstva, je bilo treba ustavno pritožbo zavreči že iz tega razloga.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
12. 4. 2002
Vrsta odločitve:
sklep
Vrsta rešitve:
zavrženje
Dokument:
US21573
Up-198/02 - 5
9. 7. 2002
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 2. julija 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Upravnega sodišča št. U 2162/2000-23 z dne 17. 10. 2001 in zoper opomin za plačilo sodne takse v gotovini za pritožbo v upravnem sporu št. U 2162/2000-35 z dne 7. 3. 2002 se zavrže.
Obrazložitev
1. Ustavni pritožnik je vložil ustavno pritožbo zoper sodbo Upravnega sodišča št. U 2162/2000-23 z dne 17. 10. 2001 in zoper opomin za plačilo sodne takse v gotovini za pritožbo v upravnem sporu št. U 2162/2000-35, preden so bila pravna sredstva izčrpana.
2. Na podlagi 51. člena Zakona o Ustavnem sodišču (v nadaljevanju ZUstS) pa se lahko ustavna pritožba vloži šele, ko so izčrpana vsa pravna sredstva. Če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice, lahko Ustavno sodišče odloča izjemoma le pred izčrpanjem izrednih pravnih sredstev. V nobenem primeru pa ne more odločati pred izčrpanjem rednih pravnih sredstev.
3. Zoper izpodbijano sodbo ima ustavni pritožnik možnost pritožbe po 70. in naslednjih členih Zakona o upravnem sporu (Uradni list RS, št. 50/97 in nasl. - v nadaljevanju ZUS), ki se šteje za redno pravno sredstvo (sklep Ustavnega sodišča št. Up-261/98 z dne 13. 1. 2000 - Uradni list RS, št. 6/2000 in OdlUS IX, 126), zato mora pred vložitvijo ustavne pritožbe izčrpati vsa redna pravna sredstva (tudi pritožbo v upravnem sporu).
4. Tudi opomin za plačilo sodne takse še ni akt, zoper katerega je mogoče vložiti ustavno pritožbo. Po prvem odstavku 27. člena Zakona o sodnih taksah (Uradni list SRS, št. 30/78 in nasl. - v nadaljevanju ZST) je na zahtevo stranke sodišče dolžno izdati odločbo o odmeri takse. Po drugem odstavku 27. člena ZST je zoper odločbo sodišča iz prejšnjega odstavka dopustna posebna pritožba v primeru, ko se stranka ne more pritožiti zoper odločbo o glavni stvari.
5. Ker v zadevi očitno niso bila izčrpana niti redna pravna sredstva, je bilo treba ustavno pritožbo zavreči že iz tega razloga.
6. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan